KIRJALLINEN KYSYMYS E-3425/02

esittäjä(t): Roberta Angelilli (UEN) komissiolle

(2. joulukuuta 2002)

Aihe: Lisätiedot Equal-ohjelman, ESR:n ja yhtäläisten mahdollisuuksien neljännen toimintaohjelman varoista ja niiden käytöstä Rooman kaupungissa

Viitaten edelliseen kysymykseeni P-2841/02(1) ja komission jäsen Diamantopouloun 29. lokakuuta 2002 antamaan vastaukseen, voiko komissio vastata seuraaviin kysymyksiin:

1. Miksi Rooman kaupunki ei ole saanut rahoitusta yhtäläisten mahdollisuuksien neljännestä toimintaohjelmasta?

2. Mihin Equal-hankkeisiin Rooma osallistuu yhdessä maahanmuuttoviraston kanssa?

3. Onko joitain Rooman jättämiä hankehakemuksia hylätty?

(1) EYVL C 52 E, 6.3.2003.

Anna Diamantopouloun komission puolesta antama vastaus

(22. tammikuuta 2003)

1. Miesten ja naisten tasa-arvoisia mahdollisuuksia koskeva yhteisön keskipitkän aikavälin toimintaohjelma (19962000) perustettiin 22 päivänä joulukuuta 1995 tehdyllä neuvoston päätöksellä 95/593/EY(1). Sen jälkeen on järjestetty useita ehdotuspyyntöjä.

Valintakomitea arvioi saadut ehdotukset ehdotuspyynnössä asetettujen kelpoisuusvaatimusten mukaan. Tämän ensimmäisen valinnan pohjalta laaditaan valintakelpoisten hankkeiden luettelo, johon sisältyville hankkeille tehdään seuraavassa valintavaiheessa laatuseikkoihin perustuva arviointi. Vasta sen jälkeen tehdään lopullinen päätös rahoitettavista hankkeista käytettävissä olevan talousarvion mukaan, kuten ehdotuspyynnössä kerrotaan.

Tätä menettelyä sovelletaan kaikkiin saatuihin ehdotuksiin, ja se tarkoittaa sitä, että jos ehdotusta ei ole valittu, se voi johtua kelpoisuusvaatimuksista tai hankkeen ollessa valintakelpoinen laatuarvioinnin tuloksista. Jos ehdotus ei ole päässyt lopulliseen rahoitettavien hankkeiden luetteloon, siitä ilmoitetaan kyseisille organisaatioille kirjallisesti.

Esimerkiksi Rooman kunta teki vuonna 2000 ehdotuksen, joka täytti kelpoisuusvaatimukset mutta ei päässyt lopulliseen luetteloon. Rooman kunnalle kerrottiin tästä ja siihen liittyvistä syistä 12. heinäkuuta 2000.

2. Rooman kunta osallistuu hankkeeseen, jonka tavoitteena on työ- ja perhe-elämän yhteensovittaminen (IT-IT-LAZ-328), sekä Integ.R.A-hankkeeseen (IT-IT-S-MDL-328).

Ensimmäisen hankkeen lähtökohtana on se, että yhteiskunnasta puuttuu laajalti sellainen organisatorinen ja poliittinen ympäristö, joka suojelee vanhempia ja kykenee edistämään yksityis- ja työelämän yhteensovittamista. Tilanteen korjaamiseksi hankkeella luodaan Sportello Tempo/Lavoro/Famiglia -toimisto, web-sivusto, jossa alan asiantuntija on käytettävissä, sekä laatumerkki yrityksille. Lisäksi hankkeessa toteutetaan erilaisia valistustoimia ja -kampanjoita.

Toisen hankkeen tavoitteena on tukea turvapaikanhakijoiden sosiaalista ja taloudellista kotoutumista parantamalla heidän saamansa vastaanoton laatua ja kokeilemalla uusia koulutusmenetelmiä, joiden pyrkimyksenä on hakijoiden sosio-ammatillinen sopeutuminen.

3. Ehdotuspyyntöjen esittäminen ja ehdotusten valinta on yksinomaan ohjelmien hallintoviranomaisten vastuulla. Siksi komissiolla ei ole keinoja selvittää, onko jokin toimija jättänyt hanke-ehdotuksen ja onko se valittu. Toimivaltainen hallintoviranomainen on la Regione Lazio Assessorato al lavoro via Rosa Raimondi Garibaldi, 7 00145 ROMA (puh. 0039-06-51 681, johtaja dott. Franco Schina).

(1) EYVL L 335, 30.12.1995.